CELEX: 62009TN0070
Language: el
Date: 2009-02-19 00:00:00
Title: Υπόθεση T-70/09: Προσφυγή, της 19ης Φεβρουαρίου 2009 — Κάτω Χώρες κατά Επιτροπής

18.4.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 90/34
            
         Προσφυγή της 19ης Φεβρουαρίου 2009 — Κάτω Χώρες κατά Επιτροπής
   (Υπόθεση T-70/09)
   2009/C 90/52
   Γλώσσα διαδικασίας: η ολλανδική
   
      Διάδικοι
   
   
      Προσφεύγον: Βασίλειο των Κάτω Χωρών (εκπρόσωποι: C. Wissels και M. Noort)
   
      Καθής: Επιτροπή των Ευρωπαϊκών Κοινοτήτων
   
      Αιτήματα του προσφεύγοντος
   
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση C(2008)8355 της Επιτροπής, της 11ης Δεκεμβρίου 2008, με την οποία μειώθηκε η χρηματοδοτική συνδρομή του Ευρωπαϊκού Ταμείου Περιφερειακής Αναπτύξεως που στο πλαίσιο του ενιαίου εγγράφου προγραμματισμού είχε χορηγηθεί για την περιοχή Groningen-Drenthe η οποία εμπίπτει υπό τα στοιχεία 97.07.13.003 στον στόχο 2 για τις Κάτω Χώρες σύμφωνα με την από 26 Μαΐου 1997 απόφαση C(1997)1362 της Επιτροπής, κατά το μέρος που η προσβαλλόμενη απόφαση αφορά, αφενός, μια δημοσιονομική διόρθωση της τάξεως του 2 % που επιβλήθηκε κατ’ αποκοπήν και ανήλθε σε 1 139 346,24 ευρώ και, αφετέρου, δαπάνες συνολικού ποσού 1 160 456 ολλανδικών φιορινίων που κηρύχθηκαν μη επιλέξιμες για χρηματοδοτική συνδρομή·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής τους, οι Κάτω Χώρες προβάλλουν, πρώτον, παραβίαση της αρχής της ασφάλειας δικαίου, καθόσον επιβλήθηκαν σε κράτος μέλος υποχρεώσεις με επίκληση νομολογίας του Δικαστηρίου η οποία είναι μεταγενέστερη της επιβολής των υποχρεώσεων αυτών, που τότε για το κράτος μέλος δεν ήσαν σαφείς, ακριβείς και προβλέψιμες.
   Επικουρικώς, οι Κάτω Χώρες προβάλλουν παράβαση της υποχρεώσεως αιτιολογήσεως, καθόσον δεν εξηγήθηκε πού έγκειται το διασυνοριακό συμφέρον όσον αφορά το περί ου πρόκειται έργο το οποίο ανατέθηκε χωρίς διαγωνισμό και του οποίου η αξία δεν φθάνει τα κατώτατα όρια των οδηγιών περί συνάψεως δημοσίων συμβάσεων.
   Τέλος, οι Κάτω Χώρες προβάλλουν παράβαση του άρθρου 211 ΕΚ, καθόσον η Επιτροπή επέβαλε κατ’ αποκοπήν μείωση κατά 2 % για τη φερόμενη αθέτηση των εθνικών όρων εκτελέσεως του έργου, ενώ η Επιτροπή είναι αρμόδια μόνον όσον αφορά την τήρηση κοινοτικών όρων.